Carlo Michelstädter

Carlo Raimondo Michelstädter (ancje Michelstaedter) al nassè a Gurize ai 3 di jugn dal 1887, intune famee di origjins israelitis. Frut une vore scontrôs e sierât, al studià intal liceu di Gurize e daspò te universitât di Viene, iscrivintsi a la facultât di matematiche. Ma ben adore al si trasferì a Florence, li che al fasè amicizie cui zovins dal Istitût di Studis Superiôrs. tal 1905 ancje lui si iscrivè tal Istitût, sielzint la facoltât di Letaris. Al incentrà i siei studis soredut su l'Antichitât, rivant a une cognossince otime dal latin e dal grêc, ma cence mai meti in bande il grant mestri dal sô pinsîr, Giacomo Leopardi, che de sô filosofie al cjaparà in man plui di cualchi idee. Il titul de sô tesi di lauree al jere "La rettorica e la persuasione"; ai 17 di Otubar dal 1910 le spedì de sô cjase di Gurize a Florence par pueste, daspò al ingrampà il revolvar che al tignive in cjase e si copà cuntun colp in bocje. Al veve dome 23 agns.

La retoriche e la persuasion

Tal so pinsîr, la vite de societât e je une mancjance di vite, dal moment che l'om al è sclâf dal Diu dai plasês, che al fas viodi al om plasês e ilusions che no son vêrs, ma che a lui i parin reâi.
La vite sociâl e je regolade de Retoriche, che e je l'insiemi des sôs convenzions, che a sfuarcin l'om viers la strade dai plasês, che lu distrain dal viodi la veretât, ven a stâi che la vite e je fate di dolôr. La Persuasion si pues otignîle dome vivint di moment in moment cence pensâ al indoman: dome in cheste maniere si pues pierdi la pôre de muart.
Ise la Persuasion alore une condizion mentâl positive?
No dal dut: la Persuasion e je fie de capacitât di insumiâsi che a vevin i antîcs tal pinsîr di Leopardi. Une midisine al mâl di vivi che però come la Retoriche e sburte l'om a gjavâ vie i voi de veretât. Cuale ise alore, la diference? Parcè Carlo aial miôr la Persuasion che no la Retoriche? La rispueste e je une: la Retoriche e ven dal alt, des regulis e des convenzions de societât, invezit la Persuasion e je il risultât di un resonament consapevul che ognidun di nô al à il podê di fâ. La Retoriche ti rive intor cuant che tu nassis; la Persuasion e je une mete che si jonç cuant che tu cressis. 
Ma la plui part dai oms e à miôr la Retoriche, parcè che, stant che nissune des dôs ti da la felicitât (la felicitât no je pussibile ta chest univiers, par Michelstädter) almancul la Retoriche ti da une ombre, i plasês,e cun chei si crôt di podê jemplâ il vueit che in veretât e je la esistence. Un vueit che al nas dal fat che l'om al è dome une part come dutis chês altris tal univiers, ai vôi de Nature al à il stes valôr di une furmie (al è il "Dialic de Nature e di un Islandês" di Leopardi!), e la sô uniche utilitât e sta tal nassi e tal murî, puartant indenant il cicli eterni de vite, il mieç midiant il cuâl la Nature si manten simpri identiche tes sôs trasformazions continuis.